Poročilo o izmenjavi v Varšavi: **The Maria Grzegorzewska Pedagogical University Warsaw (drugi semester 2022/23)**

**Kako ste bili zadovoljni z izmenjavo in zakaj?**

Z izmenjavo sem bila zelo zadovoljna, saj je presegla moja pričakovanja in mi tako omogočila študirati v novem kraju in okolju, kjer sem lahko spletala nova poznanstva ter spoznala tamkajšnjo kulturo. Od izmenjave sem zelo veliko odnesla, saj je pripomogla k moji osebni rasti in razgledanosti, pridobila sem nova znanja, ki jih sicer ne bi, in samo življenje v Varšavi, življenje v velikem mestu, se mi je zdelo odlično.

**Ste imeli redna predavanja v angleščini ali samo občasne konzultacije?**

Vsa predavanja so potekala v angleščini in bila so redna. Imela sem 1-2 predmeta na dan. Odvisno od števila kreditnih točk, ki jih ponuja premet, so se nekateri začeli šele v drugi polovici drugega semestra. Pri izbiri predmetov je možno imeti samo predmete, namenjene Erasmus študentom, ali pa poleg teh še predmete, ki potekajo skupaj z domačimi študenti.

**Kako bi ocenili kakovost študija?**

Kakovost študija je bila izjemna, saj so predavanja bila zanimiva in interaktivna. Pouk je potekal na način, da smo veliko debatirali, delali v skupinah in sodelovali. Profesorice so se trudile vzpostaviti dinamiko, kjer so bili študenti in profesorji enakovredni. Zelo sem bila zadovoljna z vsebinami predmetov.

**Kakšni so bili profesorji?**

Profesorice so bile dostopne za pogovor in zavzete za svoje delo. Sprejemale so predloge študentov in ohranjale varen prostor za izražanje v sklopu njihovih ur. Zavedale so se, da smo Erasmus študenti, in so bile pripravljene prilagoditi svoje ure našim potrebam. Tudi pri predmetih, ki sem jih imela skupaj z domačimi študenti, so se profesorice trudile, da bi vsi uporabljali angleščino, in nam omogočile sodelovanje z domačimi študenti.

**Bi kateri predmet/profesorja posebej pohvalili/skritizirali?**

Posebej bi pohvalila profesorico Ewo Lewandowsko, ki nas je v okviru svojega predmeta Early Education peljala v različne vrtce in osnovne šole v Varšavi in v ostala mesta. Šlo je za praktični modul, ki nam je omogočal, da smo spoznali izjeme v osnovnem izobraževanju in interakcije z otroci. Profesorica je med nami vzpostavila prijateljski odnos in nam vedno bila na voljo za pogovor, predloge in vprašanja.

**Kakšni so življenjski stroški v primerjavi s temi v Sloveniji?**

Življenjski stroški so nižji, če jih primerjam s Slovenijo. Cene po trgovinah so bolj ugodne. Kot študentje imamo možnost polovičnega popusta na javne prevoze, kar omogoča kakovostno gibanje po mestu. Vstopnine muzejev so zelo nizke ali zastonj ob določenih dnevih. V manjših mestih izven Varšave so razlike v ceni še bolj opazne. Še posebej ugodni so Uberji.

**Koliko je treba imeti za namestitev?**

Sama sem stanovala v študentskem domu. Zanj sem plačevala 120 € na mesec (zadnja dva meseca so ceno malce dvignili). Priporočam namestitev v študentskem domu, saj Erasmus študente namestijo skupaj. Dve dvoposteljni sobi si delita kuhinjske prostore in kopalnico. Študentski dom se nahaja sicer izven samega centra, ampak je v bližini metro postaje in omogoča dostopnost do vseh lokacij.

**Je ustanova velika?**

Ustanova je večja kakor FSD, sestavljajo jo tri zgradbe, pred samo ustanovo se nahaja park. Učni prostori so dobro označeni.

**Sprejme veliko tujih študentov?**

Nas je bilo 11, kar je vse od Erasmus študentov na tej fakulteti. Smo pa zaradi manjšega števila bili bolj povezana skupina, saj smo večino predmetov imeli skupaj.

**Kakšne so možnosti za druženje z domačimi in tujimi študenti?**

Možnosti za druženje s tujimi študenti so velike, saj smo imeli skupna predavanja in v študentskem domu smo bili nameščeni skupaj. V okviru drugih programov je Erasmus študentov več in preko skupnih aktivnosti in dogodkov (predvsem tistih, ki jih organizira ESN) je spoznavanje novih ljudi zelo ugodno. Druženja z domačimi študenti je bilo manj, a sem navezala stike s sošolci pri pouku, ki sem ga imeli skupaj z njimi.

**Kakšno je mesto?**

Mesto je zelo veliko in ponuja mnogo aktivnosti. Samo mestno jedro se mi je zdelo prečudovito. Varšava ima svoj čar tako pozimi kot tudi poleti, a šele v toplejših mesecih resnično zacveti. Mesto je tako veliko, da klub temu, da sem bila tam več mesecev, nisem uspela pogledati vseh koncev. Je prometno zelo dostopno, saj ima dobro razvit sistem tramvajev, metrojev in avtobusov. Ima tudi veliko parkov in ne deluje utesnjeno.

**Kako je bilo poskrbljeno za obšolske dejavnosti?**

Fakulteta sama ni organizirala obšolskih dejavnosti, ki bi bile namenjene specifično Erasmus študentom. Glavni organizatorji aktivnosti in izletov so bili organizacija ESN. Ostale dejavnosti smo si organizirali sami.

**Kaj priporočate študentom, ki nameravajo iti na študij tja?**

Priporočam veliko potovanja. Varšava ima zelo ugodne povezave po kakovostni ceni. Sam študij ni zahteven in na voljo je veliko prostega časa za druge aktivnosti, ki jih v samem mestu ne manjka. Priporočam, da izkoristite možnost študiranja v tujini, saj je res nepozabna izkušnja.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?«**

Seveda. sara.urlep1@gmail.com